20031222
Regulamentul (CE) nr. 2276/2003 al Comisiei
din 22 decembrie 2003
de deschidere a contingentelor tarifare și de stabilire a drepturilor aplicabile în cadrul contingentelor tarifare aplicabile importului în Comunitatea Europeană a produselor agricole transformate originare din Egipt
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din prelucrarea produselor agricole [1], astfel cum a fost modificat ultima dată prin Regulamentul (CE) nr. 2580/2000 [2], în special articolul 7 alineatul (2),
întrucât:
(1) Până la încheierea procedurii necesare pentru ratificarea și intrarea în vigoare a Acordului euro-mediteranean de instituire a unei asocieri între Comunitatea Europeană și statele sale membre, pe de o parte, și Egipt, pe de altă parte, semnat la 25 iunie 2001, s-a încheiat un acord sub formă de schimb de scrisori privind aplicarea provizorie a dispozițiilor referitoare la comerț conținute în acordul euro-mediteranean de asociere cu Egiptul, numit în continuare "acordul", cu intrare în vigoare la 1 ianuarie 2004. Consiliul a aprobat acordul respectiv prin decizia din 19 decembrie 2003 privind aplicarea provizorie a dispozițiilor comerciale și a măsurilor de însoțire ale acordului euro-mediteranean de instituire a unei asocieri între Comunitate și statele sale membre, pe de o parte, și Egipt, pe de altă parte [3].
(2) Acordul înlocuiește dispozițiile referitoare la comerț prevăzute în acordul de cooperare încheiat între Comunitatea Economică Europeană și Egipt la 18 ianuarie 1977 [4] și în acordul dintre Comunitatea Europeană a Cărbunelui și Oțelului și Egipt, semnat la Bruxelles la 18 ianuarie 1977 [5].
(3) Dispozițiile din acord referitoare la comerț prevăd pentru anumite produse agricole transformate aplicarea unor concesii reciproce în materie de drepturi de import.
(4) Concesiile Comunității se referă la importurile de anumite produse agricole transformate provenite din Egipt. Aceste concesii se prezintă sub formă de scutiri totale de drepturi, scutiri de drepturi ad valoremși de reduceri de drepturi specifice în cadrul unor contingente tarifare anuale.
(5) Trebuie deschise contingente tarifare anuale bazate pe acord. Drepturile aplicabile în cadrul acestor contingente anuale trebuie să facă obiectul unui calcul specific. Calculul respectiv trebuie făcut în conformitate cu Regulamentul (CE) nr. 1460/96 al Comisiei din 25 iulie 1996 de stabilire a normelor de punere în aplicare a regimurilor comerciale preferențiale, aplicabile anumitor mărfuri rezultate din prelucrarea produselor agricole în conformitate cu dispozițiile articolului 7 din Regulamentul (CE) nr. 3448/93 al Consiliului [6].
(6) Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar [7], stabilește reguli de gestionare a contingentelor tarifare. Trebuie prevăzut ca și contingentele tarifare deschise în temeiul prezentului regulament să fie gestionate în conformitate cu aceste reguli.
(7) Măsurile prevăzute în prezentul regulament sunt conforme cu avizul Comitetului de gestionare a problemelor orizontale privind schimburile cu produse agricole transformate nemenționate la anexa I,
ADOPTĂ PREZENTUL REGULAMENT:
Articolul 1
Contingentele anuale pentru produsele originare din Egipt menționate la anexa I se deschid de la 1 ianuarie la 31 decembrie 2004, precum și de la 1 ianuarie la 31 decembrie în anii următori, în condițiile prevăzute la anexa menționată anterior.
Articolul 2
Contingentele tarifare comunitare menționate la articolul 1 sunt gestionate de Comisie în conformitate cu dispozițiile articolelor 308a, 308b și 308c din Regulamentul (CEE) nr. 2454/93.
Articolul 3
Drepturile aplicabile în cadrul contingentelor tarifare de la 1 ianuarie 2004 la importurile de mărfuri originare din Egipt sub incidența anexei II tabelul 3 din protocolul nr. 3 la acordul dintre Comunitate și Egipt sunt stabilite la anexele I, II și III la prezentul regulament.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2003.